A BIZOTTSÁG 1473/2007/EK RENDELETE
(2007. december 13.)
a borkészítés melléktermékeinek az 1493/1999/EK tanácsi rendeletben előírt kezelésére vonatkozó, a 2007/2008-as borászati évben Bulgáriában végrehajtandó átmeneti intézkedésről
AZ EURÓPAI KÖZÖSSÉGEK BIZOTTSÁGA,
tekintettel Bulgária és Románia csatlakozási szerződésére,
tekintettel Bulgária és Románia csatlakozási okmányára és különösen annak 41. cikke első bekezdésére,
mivel:
(1)
A borpiac közös szervezéséről szóló, 1999. május 17-i 1493/1999/EK tanácsi rendelet (1) 27. cikkének (3) bekezdése alapján bármely olyan természetes vagy jogi személy vagy személyek csoportja aki, illetve amely bort készített, köteles az ebből a borkészítésből származó összes mellékterméket lepárlásra leadni. Azóta, hogy Bulgária 2007. január 1-jén csatlakozott a Közösséghez, az említett kötelezettség e tagország bortermelőire is vonatkozik, jóllehet ennek a gyakorlatnak nincs hagyománya Bulgáriában.
(2)
Az 1623/2000/EK bizottsági rendelet (2) tartalmazza az említett lepárlási kötelezettség részletes végrehajtási szabályait, valamint 49. cikkében meghatározza az utóbbi szabályoktól való egyes eltérési lehetőségeket.
(3)
A Bulgária által korábban bevezetett intézkedések ellenére e tagállam lepárlóinak kapacitása nem bizonyul elegendőnek a melléktermékek összességének lepárlására. Ezért indokolt engedélyezni Bulgária számára, hogy bizonyos termelői kategóriákat kivehessen a borkészítésből származó melléktermékek lepárlásának kötelezettsége alól.
(4)
Annak érdekében, hogy a Bulgáriának engedélyezett eltérés alkalmazására a teljes borászati év folyamán lehetőség legyen, ezt a rendeletet 2007. augusztus 1-jétől kell alkalmazni.
(5)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet 49. cikke (4) bekezdésének a) pontjától eltérve Bulgária a 2007/2008-as borászati évre előírhatja, hogy azok a termelők, akik nem haladják meg a személyesen és saját birtokukon elért 7 500 hektoliter termelési szintet, a melléktermékek lepárlásra történő beszállításának kötelezettsége alól felmentést kaphatnak, ha e termékeket felügyelet mellett kivonják.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2007. augusztus 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 13-án.